**І урок - Омиров въпрос. „Илиада” – социокултурен и митологичен контекст**

 Целта на първия урок е да запознае учениците със спорните моменти в сведенията за Омир, да очертае социокултурния контекст на творбата, да обвърже мита за Троянската война с конкретния художествен текст.

 Задачи:

1. Да се усвоят знания за Омир и хипотезите около „Илиада”.
2. Да се разграничи митологичният фон на „Илиада” от самото художествено слово.
3. Да се актуализират знанията за видовете епос.
4. Да се осмисли културата на Омировото време.
5. Да се подбере интересен дидактически материал, който да предизвика интереса на учениците към проблематиката.
6. Да се илюстрира учебният материал чрез мултимедийни продукти и да се осъществи междупредметна връзка с информационните технологии.

 Основни принципи, застъпени в урока, са научност, достъпност, нагледност, както и жанрово-тематичният принцип.

 От учебната програма за 9. клас се усвояват литературни знания за начина на въздействие на древните форми на словесността, знания за начина на разпространение на устните словесни форми, епос, синкретизъм на древното изкуство, Омиров въпрос, отношението мит – литература.

 Урокът развива рецептивни умения – за възприемане и разпознаване на информация за литературна епоха, за автор и художествен текст.

 Методи и техники, които учителят използва, са презентация, самостоятелна работа, лекция. Основно дидактическо средство е интернет.

 **Методически вариант**

 На два ученически екипа предварително е зададена задача да проучат материали за Омир и неговите поеми и да изработят презентации. В хода на урока чрез въпроси се актуализират стари знания за особеностите на класическия героически епос:

* Дактилически хекзаметър
* Особен поетичен език със специфична лексика
* Постоянни епитети
* Типови сцени, предадени с формулни пасажи
* Типични структурни елементи
* Разгърнати сравнения
* Пространни описания
* Бавен ритъм, отклонения
* Обективност, външно изобразяване
* Хиперболизиране на качествата и възможностите на героите
* Идеализиране на героите и на славното минало

 След преговора на теоретичните знания учениците от екипите представят продуктите си за Омир. Те съдържат следните опорни моменти: спорът за родното място на аеда, изследването на поемите „Илиада” и „Одисея” от Александрийската философска школа и разделянето им на песни, Омиров въпрос и различните теории за авторството на творбата (Виж Приложение, CD).

 Урокът продължава с припомняне на митологичния цикъл за Троянската война и дискусия върху Н. Кун и мита за Троя.

 После чрез лекция учителят разказва историята на Х. Шлиман и разкопките на Троя и по възможност показва филмче за археологическите проучвания на Троя.

 За следващия час се задава домашна работа – да се изработят постери, отразяващи в резюме съдържанието на „Илиада”. Информацията може да бъде подредена в следната таблица и най-важното от сюжета да бъде маркирано с различен цвят.

|  |  |
| --- | --- |
| Песен | Съдържание |
|  |  |